Babelscape/SREDFM huggingface dataset:
Υπηρεσιακή κυβέρνηση Ιωάννη Παρασκευόπουλου 1963

Η Υπηρεσιακή κυβέρνηση Ιωάννη Παρασκευόπουλου 1963 (Δεκέμβριος 1963 - Φεβρουάριος 1964) σχηματίστηκε προκειμένου να οδηγήσει την χώρα σε βουλευτικές εκλογές.
Ο πρωθυπουργός Γεώργιος Παπανδρέου αν και πήρε ψήφο εμπιστοσύνης από την Βουλή (Ενωση Κέντρου, ΕΔΑ και ανεξάρτητοι βουλευτές), εξασφαλίζοντας κυβέρνηση πλειοψηφίας με 167 ψήφους υπέρ, ωστόσο, επιθυμώντας την αυτοδυναμία, κατέθεσε στον βασιλιά στις 24 Δεκεμβρίου, την παραίτηση της κυβέρνησής του καθώς και το αίτημα για διενέργεια εκλογών. Ο βασιλιάς όπως ορίζει η συνταγματική διαδικασία, έδωσε εντολή σχηματισμού κυβέρνησης στον αρχηγό της ΕΡΕ, Παναγιώτη Κανελλόπουλο, ο οποίος φυσικά, την επέστρεψε άπρακτος και ο βασιλιάς τελικά, ανακοίνωσε την διάλυση της Βουλής, την διενέργεια εκλογών στις 16 Φεβρουαρίου 1964 και τον διορισμό υπηρεσιακής κυβέρνησης υπό τον Ιωάννη Παρασκευόπουλο.
Οι εκλογές παρά τους φόβους της Ένωσης Κέντρου που επιθυμούσε τον διορισμό που απόλυτα επιτυχημένου πρώην υπηρεσιακού Πρωθυπουργού, Στυλιανού Μαυρομιχάλη, εξελίχτηκαν χωρίς προβλήματα, και η Ένωση Κέντρου πέτυχε μια άνευ προηγουμένου εκλογική νίκη, με το πρωτόγνωρο για ελληνικές εκλογές, 52,72%.
Εθνικό Μουσείο της Βηρυτού

300px|thumb|Το Εθνικό Μουσείο της Βηρυτού.
Το Εθνικό Μουσείο της Βηρυτού είναι το κυριότερο αρχαιολογικό μουσείο του Λιβάνου με εντυπωσιακές συλλογές αρχαιολογικών ευρημάτων, σαρκοφάγων, επίχρυσων αγαλματιδίων, κεραμικών και μωσαϊκών, νομισμάτων και χρυσών κοσμημάτων, που εκτίθενται κατά χρονολογική σειρά από την προϊστορική εποχή μέχρι τις περιόδους της αραβικής κατάκτησης και της οθωμανικής διακυβέρνησης.

Το Μουσείο στεγάζεται σε ένα μεγαλοπρεπές κτήριο της δεκαετίας του 1930, που βρίσκεται στα νοτιοανατολικά της λιβανικής πρωτεύουσας στην περιοχή Ασραφίγιε (Achrafiye), δίπλα στον Ιππόδρομο της Βηρυτού.
Δήμος Πάργας

μικρογραφία|Δημοτική Ενότητα Πάργας
μικρογραφία|Δημοτική Ενότητα Φαναρίου
[[Πάργα]]
[[Αγιά Πρέβεζας]]
Ο Δήμος Πάργας είναι Δήμος της Περιφερειακής Ενότητας Πρέβεζας στην Περιφέρεια Ηπείρου, ο οποίος συστάθηκε το 2010 με το Πρόγραμμα «Καλλικράτης», από τη συνένωση των 2 προϋπαρχόντων Δήμων, Πάργας και Φαναρίου, οι οποίοι είχαν συσταθεί το 1997 με το Σχέδιο «Καποδίστριας» και αποτέλεσαν στη συνέχεια τις Δημοτικές Ενότητες του Δήμου. Έδρα του Δήμου είναι το Καναλλάκι και ιστορική έδρα, η Πάργα.
Δήμος Πρέβεζας

Ο Δήμος Πρέβεζας είναι ένας από τους δήμους της Περιφερειακής Ενότητας Πρέβεζας και ένας από τους 18 Καλλικρατικούς δήμους της Περιφέρειας Ηπείρου, ο οποίος συστάθηκε το 2011 από τη συνένωση των προϋπαρχόντων Καποδιστριακών δήμων Ζαλόγγου, Λούρου και Πρεβέζης. Επομένως, στον κάθετο άξονα εκτείνεται νότια από το λιμάνι Πρέβεζας, βόρεια μέχρι την Χαράδρα του Αχέροντα (Τρίκαστρο) και στον οριζόντιο άξονα δυτικά από το Ιόνιο πέλαγος, ακτή Μονολίθι, μέχρι ανατολικά τη Στεφάνη και το άκρο της χερσονήσου της Λασκάρας. Ο πρώτος Δήμος Πρεβέζης δημιουργήθηκε αμέσως μετά την απελευθέρωση της πόλης στις 21 Οκτωβρίου 1912.

Στην απογραφή του 2011 ο Δήμος Πρέβεζας είχε πληθυσμό 31.733 κατοίκους και πρωτεύουσά του είναι η Πρέβεζα, η μοναδική πόλη του δήμου με πληθυσμό πάνω από 10.000 κατοίκους.
Τζον Μπάτσαρ

Ο Τζον Μπάτσαρ (John Bachar) (23 Μαρτίου, 1957 – 5 Ιουλίου, 2009) ήταν Αμερικανός αναρριχητής γνωστός για την ικανότητά του να αναρριχάται δίχως σκοινί σε ελεύθερη μοναχική αναρρίχηση.
Λιμένας Θάσου

Ο Λιμένας Θάσου ή Θάσος είναι κωμόπολη του ομώνυμου νησιού κτισμένη στο μυχό ενός κόλπου, ανάμεσα στα ακρωτήρια του Εβραιοκάστρου και του Παχύ. Χαρακτηρίζεται ως το εμπορικό και διοικητικό κέντρο του νησιού. Αποτελεί την έδρα του δήμου Θάσου. Ο πληθυσμός του ήταν 3.234 κάτοικοι, κατά την απογραφή του 2011. Από το Λιμένα ξεκινούν οι λεωφορειακές συγκοινωνίες (ΚΤΕΛ) του νησιού, ενώ υπάρχουν υποκαταστήματα ΟΤΕ και ΕΛΠΑ. Αποτελεί τόπο με αρχαιολογικό πλούτο, ενώ στον Λιμένα λειτουργεί επίσης το Αρχαιολογικό Μουσείο Θάσου.
Φίλιππος Σαχινίδης

Ο Φίλιππος Σαχινίδης είναι Έλληνας οικονομολόγος, πολιτικός, πρώην βουλευτής και πρώην υπουργός Οικονομικών της Ελλάδας.
Αλέν Ρομπέρ

Ο Αλέν Ρομπέρ ("Alain Robert", γεννηθείς ως Ρομπέρ Αλέν Φιλίπ στις 7 Αυγούστου 1962), είναι Γάλλος αναρριχητής από την Ντιζουάν (Digoin), Σαόν-ε-Λουάρ (Saône-et-Loire), Βουργουνδία. Γνωστός ως ο «Γάλλος Σπάιντερμαν» ή η «Ανθρώπινη Αράχνη» ο Ρομπέρ έγινε διάσημος για τις αναρριχήσεις του σε ουρανοξύστες.
Πύργος της Ουρανούπολης

Ο Πύργος της Ουρανούπολης είναι ιστορικό βυζαντινό κτίσμα στην Ουρανούπολη.

Ο πύργος βρισκόταν μαζί με άλλα κτήρια στο μετόχι "Προσφόριον", το οποίο ανήκε στην αγιορειτική μονή Βατοπεδίου. Αναφέρεται για πρώτη φορά σε πηγές του 1344 αλλά εικάζεται ότι είναι παλαιότερος. Τον Μάιο του 1379 ο "δεσπότης" της Θεσσαλονίκης Ιωάννης Παλαιολόγος απήλλαξε τον πύργο από φορολογικές υποχρεώσεις κατά την παραμονή του εκεί. Το κτίσμα υπέστη σοβαρές ζημιές από το σεισμό του 1585 και ακολούθησαν επισκευές. Τον Αύγουστο του 1858 αναφέρεται ότι ο πύργος ήταν "μέσα άδειος και ακατοίκητος" (πιθανώς πυρπολημένος από το 1821), αλλά το ίδιο έτος άρχισαν ανακατασκευαστικές εργασίες από τις οποίες προέκυψε η σημερινή μορφή του. Στον Πύργο κατοίκησαν πρόσφυγες κυρίως από την Προποντίδα μετά το 1922 αλλά και το αγγλικής-αυστραλιανής καταγωγής ζεύγος Lock το 1928, το οποίο παρήχε βοήθεια στους πρόσφυγες του Α' Παγκοσμίου Πολέμου και προσέφερε πολύ σημαντικό κοινωνικό έργο στους κατοίκους, ενώ παράλληλα φρόντισε τον Πύργο.

Το συγκρότημα του πύργου ανήκει σήμερα στο Υπουργείο Πολιτισμού και στους χώρους του λειτουργεί μουσείο και οργανώνονται εκθέσεις.
Χρήστος Παπουτσής

Ο Χρήστος Παπουτσής (11 Απριλίου 1953) είναι Έλληνας οικονομολόγος και πολιτικός. Από το 2013 υπηρετεί ως επίσημος αντιπρόσωπος της Ελλάδας στην Παγκόσμια Τράπεζα. Έχει διατελέσει βουλευτής και ευρωβουλευτής του ΠΑΣΟΚ, αντιπρόεδρος της Κοινοβουλευτικής Ομάδας του Ευρωπαϊκού Σοσιαλιστικού Κόμματος, επίτροπος της Ελλάδας στην Ευρωπαϊκή Ένωση (όπου κατείχε το σημαντικό χαρτοφυλάκιο Ενεργειακής Πολιτικής, Πολιτικής Εφοδιασμού EURATOM, και Πολιτικής Επιχειρήσεων, Εμπορίου, Τουρισμού και Κοινωνικής Οικονομίας) και υπουργός Εμπορικής Ναυτιλίας και Προστασίας του Πολίτη.
Γιάννης Πανάρετος

Ο Γιάννης Πανάρετος (Κύθηρα, 23 Φεβρουαρίου 1948) είναι Έλληνας πανεπιστημιακός. Από τον Οκτώβριο του 2009 έως και τις 17 Ιουνίου 2011 διατέλεσε Υφυπουργός Παιδείας, Διά βίου Μάθησης και Θρησκευμάτων στην Κυβέρνηση Γεωργίου Παπανδρέου 2009, ενώ ταυτόχρονα είχε οριστεί πολιτικός υπεύθυνος της ανοικτής διακυβέρνησης και διαβούλευσης της Κυβέρνησης.
Φέρντιναντ Σέρνερ

Ο Γιόχαν Φέρντιναντ Σέρνερ (γερμανικά: "Johann Ferdinand Schörner") (συναντάται και ως "Φερδινάνδος" ή "Φέρντιναντ Σαίρνερ") (12 Ιουνίου 1892, Μόναχο — 2 Ιουλίου 1973, Μόναχο) ήταν βαυαρικής καταγωγής Γερμανός Στρατάρχης, εγκληματίας πολέμου, κατά τον Β΄ Παγκόσμιο Πόλεμο. Έγινε διάσημος για την ιδιόρρυθμη ιδιοσυγκρασία του και τη σκληρότητά του απέναντι στους στρατιώτες του, κυρίως για τις συνοπτικές εκτελέσεις στρατιωτών του στα τέλη του πολέμου. Υπήρξε επίσης ο μοναδικός Στρατάρχης της Γερμανίας που ξεκίνησε τη σταδιοδρομία του ως απλός στρατιώτης, κάτι που αποδίδεται συχνά στην τυφλή αφοσίωσή του στο Ναζιστικό Κόμμα και στο πρόσωπο του Αδόλφου Χίτλερ.

Γόνος μικροαστικής οικογένειας και γιος αστυνομικού, ο Σέρνερ επιθυμούσε να ακολουθήσει τη σταδιοδρομία του φιλολόγου, αφού έληξε η εθελοντική μονοετής του θητεία στον στρατό, αλλά ο Α΄ Παγκόσμιος Πόλεμος ανέτρεψε τα σχέδιά του. Διακρίθηκε επανειλημμένα στις αιματηρές μάχες του Δυτικού Μετώπου, των Βαλκανίων και της Ιταλίας, όπου κέρδισε το παράσημο "Pour le Mérite". Κατά το Μεσοπόλεμο ασχολήθηκε με την ανάπτυξη των γερμανικών ορεινών στρατευμάτων. Όταν ξεκίνησε ο Β΄ Παγκόσμιος Πόλεμος, το σύνταγμα του Σέρνερ διακρίθηκε ιδιαίτερα στην Πολωνία. Διοίκησε την 6η Ορεινή Μεραρχία στη Γαλλία και τη Λαπωνία και διήυθυνε τη δύσκολη υποχώρηση του 1943-1944 από τη Νικόπολη Ουκρανίας. Κατόπιν έγινε επικεφαλής του Εθνικοσοσιαλιστικού Σώματος Κατήχησης, έλαβε μέρος στην καταστροφική υποχώρηση από την Κριμαία με την Ομάδα Στρατιών «Νότια Ουκρανία» και, ως επικεφαλής της Ομάδας Στρατιών «Βορράς», στις μάχες στις χώρες της Βαλτικής. Τον Ιανουάριο του 1945 ο Σέρνερ έγινε ένας από τους 27 μόνον αποδέκτες των Διαμαντιών στον Σταυρό των Ιπποτών του Σιδηρού Σταυρού, μετά Φύλλων Δρυός και Ξιφών. Ανέλαβε τη διοίκηση της Ομάδα Στρατιών «Κέντρο» στις αιματηρές μάχες της Σιλεσίας και της Τσεχοσλοβακίας. Με με τη διαθήκη του Χίτλερ διορίστηκε Ανώτατος Διοικητής του Στρατού, λίγες μέρες πριν την κατάρρευση της Ναζιστικής Γερμανίας. 

Μόλις ο πόλεμος τελείωσε, ο Σέρνερ δραπέτευσε μεταμφιεσμένος σε πολίτη στις Άλπεις, όπου συνελήφθη από αμερικανικά στρατεύματα και παραδόθηκε στους Σοβιετικούς. Καταδικάστηκε δις σε εικοσιπενταετή κάθειρξη για εγκλήματα πολέμου, αλλά απελευθερώθηκε τα Χριστούγεννα του 1954. Απέρριψε τα υψηλά αξιώματα που του προσφέρθηκαν για να παραμείνει στην Ανατολική Γερμανία και επέστρεψε στο Μόναχο. Εκεί καταδικάστηκε εκ νέου για παράνομες εκτελέσεις στρατιωτών και καταδικάστηκε σε κάθειρξη τεσσεράμισι ετών και στέρηση της σύνταξής του. Απελευθερώθηκε τον Δεκέμβριο του 1966 και έζησε στην ένδεια ως τον θάνατό του από καρδιακή προσβολή επτά χρόνια αργότερα. Ήταν ο τελευταίος στρατιωτικός της Γερμανίας που έφτασε το βαθμό του Στρατάρχη, και κανένας ως σήμερα δεν έχει ακόμη προαχθεί στο βαθμό αυτό.
Τέιδε

280px|thumb|Τέιδε
Το Τέιδε (στα ισπανικά: "Teide") είναι ηφαίστειο που βρίσκεται στο νησί Τενερίφη (Κανάρια νησιά, Ισπανία). Με ύψος 3.718 μέτρα πάνω από την επιφάνεια της θάλασσας και πάνω από 7.000 μέτρα πάνω από το θαλάσσιο πυθμένα, είναι η υψηλότερη κορυφή στην Ισπανία και το τρίτο μεγαλύτερο ηφαίστειο στον κόσμο μετρώντας από τη βάση του, μετά τα Μάουνα Κέα και Μάουνα Λόα, που βρίσκονται στο νησί της Χαβάης.
Ρικάρντο Κόστα

Ο Ρικάρντο Κόστα (πλήρες όνομα: Ρικάρντο Κόστα Μιγκέλ Μορέιρα ντα Κόστα, "Ricardo Miguel Moreira da Costa", 16 Μαΐου 1981) είναι Πορτογάλος διεθνής ποδοσφαιριστής.

Γεννήθηκε στη Βίλα Νόβα ντε Γκάια στο Πόρτο στις 16 Μαΐου 1981. Την περίοδο 2015-2016 έπαιξε στον ΠΑΟΚ, στην θέση του κεντρικού αμυντικού.
Νεοφιλελευθερισμός

Νεοφιλελευθερισμός είναι ένας Γερμανικός όρος ("Neoliberalismus") που πρωτοεμφανίστηκε το 1922 ως μία υποτιμητική περιγραφή των όσων πραγματευόταν ο Λούντβιχ φον Μίζες στο βιβλίο του "Έθνος, Κράτος, Οικονομία" το 1919, ενώ δύο χρόνια αργότερα ο παρεμφερής όρος "Neu-Liberalismus" εμφανίστηκε στο μαρξιστικό περιοδικό "Die Gesellschaft," σε άρθρο του Άλφρεντ Μόιζελ, ως υποτιμητική περιγραφή της κριτικής που ασκούσε στο Σοσιαλισμό ο φ.Μίζες στο ομώνυμο βιβλίο του, "Σοσιαλισμός", το 1922. Το 1926, ο όρος Νεοφιλελευθερισμός υιοθετήθηκε από τον πρωτο-φασιστικό φιλόσοφο Ότμαρ Σπαν, επίσης επικριτή του φ.Μίζες, ο οποίος επέκτεινε τον όρο πέραν των θεωριών του φ.Μίζες και σε όσα πρότειναν άλλοι φιλελεύθεροι οικονομολόγοι της εποχής, όπως οι Κνουτ Βίξελ και Γκούσταβ Κάσσελ του Πανεπιστημίου της Στοκχόλμης. Η αρχική διατύπωση του όρου ήταν σαφώς αρνητική.

Ο όρος χρησιμοποιήθηκε για πρώτη φορά θετικά από τους φιλελεύθερους διανοητές Λουί Ρουζιέ και Αλεξάντερ Ρουστόβ το 1938 στο συνέδριο "Colloque Walter Lippmann" των Παρισίων, οι οποίοι προσπαθούσαν να προτείνουν μία μέση οδό μεταξύ του κλασικού φιλελευθερισμού και του κολλεκτιβιστικού κεντρικού σχεδιασμού, προωθώντας έναν πιο ενεργό ρόλο του κράτους στις αγορές. Κατά την αρχική του αυτή θετική διατύπωση, στον νεοφιλελευθερισμό "προείχε η ελεύθερη λειτουργία του μηχανισμού τιμών της ανοικτής αγοράς, η ελεύθερη επιχειρηματικότητα, ο ελεύθερος ανταγωνισμός, και ένα ισχυρό και άτεγκτο Κράτος Δικαίου". Ο όρος δεν υιοθετήθηκε ποτέ από την Αυστριακή σχολή και παρέμεινε σε χρήση μετά τον Β' Παγκόσμιο Πόλεμο μόνον από τους Γερμανούς και Γάλλους Ορντολιμπεραλιστές. Χαρακτηριστικό είναι πως ο Μισέλ Φουκώ χρησιμοποίησε το 1978 και 1979 τον όρο "νεοφιλελευθερισμός" στις διαλέξεις του για τη "Βιοπολιτική" ως έναν ενδιάμεσο δρόμο μεταξύ laissez-faire καπιταλισμού και σοσιαλισμού, ακριβώς με την έννοια που χρησιμοποιήθηκε αρχικά το 1938.

Ήδη από τη δεκαετία του 1980, η χρήση του όρου εγκαταλείφθηκε ως αυτοπροσδιορισμός πολιτικών ομάδων και χρησιμοποιείται μόνον ως ετεροπροσδιορισμός από τρίτους, ως "σκιάχτρο", όπως ήταν και η αρχική του χρήση τη δεκαετία του 1920. Δεν υπάρχει, τουλάχιστον από τη δεκαετία του 1990, κανένα πολιτικό κόμμα που να χρησιμοποιεί τον όρο "νεοφιλελευθερισμός" ως αυτοπροσδιορισμό. Μάλιστα, είναι χαρακτηριστικό πως ενώ σήμερα αποδίδεται στον "νεοφιλελευθερισμό" η απουσία κρατικής παρεμβατικότητας στην αγορά, αυτό είναι το αντίθετο εκείνου που εφάρμοσαν οι Ορντολιμπεραλιστές.
Ιώδιο-131

Το Ιώδιο-131 (συμβολίζεται131I), που ονομάζεται και "ραδιενεργό ιώδιο", 'η "ραδιοϊώδιο", και επίσημα Ραδιονουκλιδικό ιώδιο, είναι ένα σημαντικό ραδιοϊσότοπο του ιωδίου με ιατρικές και φαρμακευτικές χρήσεις σε μεγάλη δόση. Θεωρείται επίσης σημαντικός παράγοντας κινδύνου ραδιενεργού ακτινοβολίας στα προϊόντα της πυρηνικής σχάσης. 

Το Ραδιενεργό ιώδιο φέρει 78 νετρόνια και 53 πρωτόνια. Ο χρόνος ημιζωής του ανέρχεται σε 8,0197 ημέρες, με περίσσεια ενέργειας 971 κιλοηλεκτρονιοβόλτ (KeV).

Εξαιτίας της διάσπασης β που το χαρακτηρίζει, προκαλεί μεταλλάξεις και καταστροφή κυττάρων, στα οποία διεισδύει σε απόσταση αρκετών χιλιοστών. Για το λόγο αυτό, μεγάλες δόσεις του ισοτόπου είναι παραδόξως λιγότερο επικίνδυνες από τις μικρές, αφού τείνουν να καταστρέφουν ιστούς που θα μπορούσαν διαφορετικά να είναι καρκινογόνοι. Επομένως το ιώδιο-131 χορηγείται σε μεγάλες δόσεις, εξαιτίας αυτής της ιδιότητάς του.
Ρόμπι Γουίλιαμς

Ο Ρόμπερτ Πίτερ "Ρόμπι" Γουίλιαμς ("Robert Peter "Robbie" Williams", 13 Φεβρουαρίου 1974) είναι Άγγλος τραγουδιστής, συνθέτης και περιστασιακός ηθοποιός και πρώην μέλος του συγκροτήματος Take That όπου από εκεί άρχισε την καριέρα του το 1990 σε ηλικία 16 ετών. Γεννήθηκε στις 13 Φεβρουαρίου του 1974 στο Στάφορντσαϊρ της Αγγλίας. Το 1995 αποχώρησε από το γκρουπ κάνοντας σόλο καριέρα, επιλογή που αργότερα τον δικαίωσε, αφού έγινε με τον καιρό γνωστός παγκοσμίως. Στις 15 Ιουλίου 2010 ανακοίνωθηκε πως ξαναμπαίνει στο γκρουπ των Take That για να βγάλουν μαζί το άλμπουμ "Progress" και το καλοκαίρι του 2011 να κάνουν την περιοδεία που έσπασε τα ρεκόρ "Progress Live". Μετά το πέρας της περιοδείας το γκρουπ ξαναχάλασε και τα 5 μέλη του Γκάρι Μπάρλοου, Μάρκ Όουεν, Χάουαρντ Ντόναλντ, Τζέισον Όραντζ και ο Ρόμπι Γουίλιαμς συνέχισαν τις σόλο καριέρες τους. Το Νοέμβριο του 2012 ο Γουίλιαμς σε ηλικία 38 ετών έκανε την επιστροφή του σαν σόλο καλλιτέχνης μετά από 3 χρόνια απουσίας με τον διπλά πλατινένιο δίσκο Take The Crown. Ο δίσκος έγινε Νο.1 και στην Ελλάδα.

Το πρώτο του άλμπουμ ήταν το 1997 με τον τίτλο "Life Thru a Lens" από την εταιρεία δισκογραφίας EMI. Έγινε γνωστός για το τραγούδι "Angels, "τραγούδι που παίζεται ακόμα στο ραδιόφωνο. Άλλα τραγούδια που τον έκαναν γνωστό είναι τα Let Me Entertain You και το "Old Before I Die". Τεράστια επιτυχία έκανε το δεύτερο του άλμπουμ του, το "I've Been Expecting you" που βγήκε το 1998 με το πρώτο του Νο.1 single "Millenium." Έχει πουλήσει πάνω από 77 εκ. δίσκους παγκοσμίως κάνοντας τον έναν από τους πιο πετυχημένους καλλιτέχνες όλων των εποχών. Είναι ο πιο πετυχημένος σόλο καλλιτέχνης όλων των εποχών στην Μ.Βρετανία και ο πιο πετυχημένος μη - λατινογενής καλλιτέχνης στην λατινική Αμερική. Το 2006 μπήκε στο βιβλίο των ρεκόρ Γκίνες όταν πούλησε 1,6 εκ. εισιτήρια για την επερχόμενη περιοδεία του σε μία μόνο ημέρα. Στην κατοχή του έχει επίσης 18 BRIT Awards περισσότερα από κάθε άλλον και 8 ECHO Awards. Από το 2003 κατοικεί στο Λος Άντζελες. Το 2010 παντρεύτηκε την Αμερικανή ηθοποιό Αΐντα Φίλτζ. Σήμερα η περιουσία του αγγίζει τα $ 290 εκ.
Μαξ Στίρνερ

Ο Μαξ Στίρνερ ήταν Γερμανός φιλόσοφος (25 Οκτωβρίου 1806 - 25 Ιουνίου 1856). Το πραγματικό του όνομα ήταν Γιόχαν Κάσπαρ Σμιντ.
Ευγάμμονας ο Κυρηναίος

Ο Ευγάμμονας ο Κυρηναίος ήταν ένας αρχαίος Έλληνας επικός ποιητής, της λεγόμενης κυκλικής ομάδας, αυτών δηλαδή που αντλούσαν τα θέματά τους από τον κύκλο των ομηρικών επών. Η ακμή του τοποθετείται στην Κυρήνη περί το 567 π.Χ.. 

Σε αυτόν αποδίδεται το έπος Τηλεγονία, που αποτελεί συνέχεια της Ιλιάδας. Σύμφωνα με τον Κλήμη Αλεξανδρείας, ο Ευγάμμονας έκλεψε αυτό το ποίημα από τον θρυλικό πανάρχαιο ποιητή Μουσαίο. Αυτό ίσως απλώς σημαίνει ότι μία εκδοχή ενός πανάρχαιου παραδοσιακού έπους καταγράφηκε για πρώτη φορά από τον Ευγάμμονα. Κανένας στίχος του έπους αυτού δε σώζεται.
Λιλ ΟΣΚ

thumb|100px|Λογότυπο έως το 2018
Η Λιλ ΟΣΚ (γαλλικά: Lille Olympique Sporting Club) είναι αθλητικός ποδοσφαιρικός σύλλογος στη Γαλλία, με έδρα τη Λιλ. Ιδρύθηκε το 1944 μετά την ένωση δύο τοπικών ομάδων, των Ολιμπίκ Λιλ και Φιβ, οι οποίες ιδρύθηκαν το 1901 και 1902 αντίστοιχα. Τα χρώματα της ομάδας είναι το μπλε και το κόκκινο, όπως χρησιμοποιούνταν παλαιότερα από τη Φιβ και την Ολυμπίκ Λιλ αντίστοιχα.

Από το 1997 μέχρι το 2000 αγωνιζόταν στη δεύτερη κατηγορία της Γαλλίας (Λιγκ 2), ενώ το 2000 προβιβάστηκε στην πρώτη (Λιγκ 1). Πραγματοποίησε καλές εμφανίσεις παίρνοντας μέρος στη διοργάνωση του Τσάμπιονς Λιγκ τις χρονιές 2002, 2005 και 2006. Κατέκτησε το Κύπελλο Ιντερτότο το 2004. Την αγωνιστική περίοδο 2004-05 κατέκτησε τη δεύτερη θέση στο γαλλικό πρωτάθλημα. Στις 2 Νοεμβρίου 2005 απέκλεισε από το Τσάμπιονς Λιγκ την Μάντσεστερ Γιουνάιτεντ. Την επόμενη χρονιά νίκησε τη ΑΚ Μίλαν με 2-0. 

Έχει χρησιμοποιήσει ως έδρα διαφορετικά στάδια: το Στάδιο Ανρί Ζορί (1944-1974), το Στάδιο Γκριμονπρέ Ζορί (1974-2004) και το Στάδιο Λιλ-Μετροπόλ (2004-σήμερα). Όταν αγωνιζόταν στο Τσάμπιονς Λιγκ χρησιμοποίησε το στάδιο της Παρί Σεν Ζερμέν, το Σταντ Ντε Φρανς. Το 2009 ξεκίνησε η κατασκευή του νέου γηπέδου της, χωρητικότητας 50.136 θέσεων, το στάδιο Μπορν ντε λ'Εσπουάρ.
Ελληνική Λαογραφική Εταιρεία

Η Ελληνική Λαογραφική Εταιρεία ιδρύθηκε από το Νικόλαο Γ. Πολίτη. Η επίσημη ίδρυση της Εταιρείας έγινε στις 11 Ιανουαρίου 1909, ενώ η άτυπη συνέλευση για το σκοπό αυτό έγινε στις 28 Δεκεμβρίου 1908 στην Εθνική Βιβλιοθήκη.
Όπως ορίζεται στον κανονισμό της «έργο της Εταιρείας είναι η καλλιέργεια και προαγωγή των λαογραφικών ερευνών και σπουδών, ιδίως των αναφερόμενων στη γνώση του ελληνικού και των άλλων λαών της Βαλκανικής».
Η Λαογραφία ως επιστήμη εξετάζει τις «κατά παράδοσιν διά λόγου και πράξεων ή ενεργειών εκδηλώσεις του υλικού, πνευματικού και κοινωνικού βίου του λαού», αλλά ερευνά και «τον ζώντα, παρόντα άνθρωπον» στις ποικίλες εκδηλώσεις του. Πρέπει να τονισθεί ότι στο διάγραμμα της λαογραφικής ύλης, που δημοσίευσε ο Νικόλαος Πολίτης στον πρώτο τόμο του περιοδικού Λαογραφία (1909), μολονότι η Ελλάδα παρέμενε μια αγροτική χώρα (ακόμα το 1951, στην πρώτη μετά τον Β΄ Παγκόσμιο πόλεμο απογραφή, ο αστικός πληθυσμός αποτελούσε μόνο το 38,60% του συνολικού πληθυσμού), εκείνος ενέτασσε μεταξύ των υπό διερεύνηση ζητημάτων και τα «βιομηχανικά επιτηδεύματα». Το ενδιαφέρον για την κοινωνική διάσταση υπήρχε άρα εξαρχής.
Μετά τον πόλεμο εξάλλου αναπτύχθηκαν σε κατά το μάλλον ή ήττον αυτοτελείς κλάδους, δίπλα σε μια λαογραφία της συνέχειας, η κοινωνική λαογραφία, η φιλολογική λαογραφία, ενώ μια νεωτερική λαογραφία στρέφει κατεξοχήν το ενδιαφέρον της σε φαινόμενα λαϊκού πολιτισμού που διαμορφώνονται κατεξοχήν στον αστικό χώρο και, ευρύτερα, στο πλαίσιο του εξαστισμού (urbanization), ο οποίος εκτείνεται και στην περιφέρεια της χώρας.
Ελληνικές αυτοδιοικητικές εκλογές 2010

Οι Ελληνικές αυτοδιοικητικές εκλογές 2010 ή εναλλακτικά (ελληνικές) Δημοτικές και Περιφερειακές εκλογές του 2010 διεξήχθησαν την Κυριακή 7 Νοεμβρίου 2010 και οι επαναληπτικές εκλογές πραγματοποιήθηκαν την Κυριακή 14 Νοεμβρίου 2010. Η θητεία των εκλεγμένων μελών ήταν από την 1η Ιανουαρίου 2011 μέχρι την 31η Αυγούστου 2014. Οι εκλογές διεξήχθησαν μετά από το Πρόγραμμα Καλλικράτης με τον οποίο μεταρρυθμίστηκε η διοικητική διαίρεση της χώρας και επαναπροσδιορίσθηκαν τα όργανα των διοικητικών μονάδων, ο τρόπος εκλογής και οι αρμοδιότητές τους. Σύμφωνα με την νέα διοικητική διαίρεση πάρα πολλοί δήμοι και κοινότητες συνενώθηκαν σε νέους ευρύτερους δήμους που αποτελούν τον πρώτο βαθμό τοπικής αυτοδιοίκησης. Ομοίως οι νομαρχίες καταργήθηκαν με την συνένωσή τους ως ενότητες των περιφερειών που αποτελούν τον δεύτερο βαθμό τοπικής αυτοδιοίκησης.
Κεντρικό Γραφείο Ασφαλείας του Ράιχ

Το Κεντρικό Γραφείο Ασφαλείας του Ράιχ (Reichssicherheitshauptamt -"RSHA") ήταν η βασική οργάνωση αστυνόμευσης στη Ναζιστική Γερμανία. Υπαγόταν απευθείας στην SS και τον ηγέτη της Χάινριχ Χίμλερ και από την έναρξη λειτουργίας της ως τη δολοφονία του, το 1942, επικεφαλής της ήταν ο Ράινχαρντ Χάιντριχ. Το 1942 αντικαταστάθηκε από τον Ερνστ Κάλτενμπρουνερ, που παρέμεινε επικεφαλής ως τη λήξη του Πολέμου και τη διάλυσή της. Σκοπός της οργάνωσης ήταν "η εξόντωση όλων των εχθρών του Ράιχ μέσα και έξω από τα σύνορά του".
Ηλίας Ζούρος

Ο Ηλίας Ζούρος, γεννημένος στις 11 Μαρτίου 1966, είναι Έλληνας προπονητής καλαθοσφαίρισης.
S/1995 S 7

Ο S/1995 S 5 είναι ένας υποθετικός δορυφόρος του Κρόνου. Ανακαλύφθηκε από φωτογραφίες του ΔΤΧ. Βρίσκεται ανάμεσα στον δακτύλιο R/2004 S 2 και τον Προμηθέα. Σύμφωνα με νέες μελέτες, πιστεύεται πως ήταν μια παροδική μάζα σκόνης, η οποία διαλύθηκε. Παρ'όλα αυτά είναι διακριτός από τον Προμηθέα κατά 15 μοίρες και έτσι είναι σίγουρο πως δεν έχει μπερδευτεί με αυτόν. Η ακριβής του διάμετρος δεν είναι γνωστή, αλλά υπολογίζεται σε λίγες δεκάδες χιλιομέτρων (10-30). Το S/1995 S 7 είναι βοσκός δακτυλίων, όπως ο Προμηθέας και ο Άτλας.
Μεσιέ 74

Ο Μεσιέ 74 (γνωστός και ως Μ74 και NGC 628) είναι ένας σπειροειδής γαλαξίας που φαίνεται κατά μέτωπο σε απόσταση περίπου 30 εκατομμυρίων ετών φωτός τον αστερισμό Ιχθύες. Ο γαλαξίας περιέχει δύο καθαρά διακριτούς σπειροειδείς βραχίονες και γι´αυτό το λόγο είναι το αρχέτυπο των σπειροειδών γαλαξιών Grand Design. Η χαμηλή επιφανειακή φωτεινότητα του γαλαξία τον κατατάσσει ως το πιο δύσκολο αντικείμενο Μεσιέ να παρατηρηθεί από τους ερασιτέχνες αστρονόμους. Όμως, το σχετικά μεγάλο γωνιακό μέγεθος και ο προσανατολισμός του γαλαξία τον κάνουν ιδανικό στόχο για τους επαγγελματίες αστρονόμους που θέλουν να μελετήσουν την σπειροειδή δομή των βραχιόνων και τη σπειροειδή πυκνότητα των κυμάτων.
Μεγάλο Νεπάλ

thumb|right|410px|Τα σύνορα της περιοχής όπως καθορίστηκαν από τη Συνθήκη του Σουγκαούλι.
Το Μεγάλο Νεπάλ είναι μια ιδεολογία η οποία αφορά την γεωγραφική εξάπλωση του Νεπάλ και σύμφωνα μ' αυτήν θα πρέπει να εκτείνεται πέραν των σημερινών του συνόρων ώστε να περιλαμβάνει τα εδάφη που παραχώρησε στην Ινδία η Βρετανική Εταιρεία Ανατολικών Ινδιών στο πλαίσιο της Συνθήκης του Σουγκαούλι που τερμάτιζε τον Αγγλονεπαλικό πόλεμο του 1814-1816. Το ιδεολόγημα του "Μεγάλου Νεπάλ" παρακινεί ορισμένες εθνικιστικές ομάδες του Νεπάλ.
Μιχαήλ Δεκλερής

Ο Μιχαήλ Δεκλερής είναι διαπρεπής νομικός.

Σπούδασε νομικά και διετέλεσε αντιπρόεδρος του Συμβουλίου της Επικρατείας (1990 - 1999) καθώς και μέλος του Συνταγματικού Δικαστηρίου του 1973.
Τζώρτζης Δικαιουλάκος

αριστερά|μικρογραφία
Ο Τζώρτζης Δικαιουλάκος, γεννημένος στις 26 Ιανουαρίου 1969 στην Αθήνα, είναι Έλληνας πρώην καλαθοσφαιριστής και νυν προπονητής.
Κυβέρνηση Χαρίλαου Τρικούπη 1892

Η Κυβέρνηση Χαρίλαου Τρικούπη 1892 (Ιούνιος 1892 – Μάιος 1893) ανέλαβε την εξουσία έπειτα από τη νίκη της παράταξής του, στις εκλογές της 3ης Μαΐου 1892. Κυβέρνησε για 11 μήνες και παραιτήθηκε - χωρίς να έχει χάσει την εμπιστοσύνη της Βουλής, - λόγω διαφωνίας με τον βασιλιά Γεώργιο.
Η ανάγκη εξεύρεσης χρημάτων - με τη μορφή δανείων από το εξωτερικό - γινόταν κάθε μέρα και πιο πιεστική, καθ' ότι η χώρα αντιμετώπιζε ήδη το φάσμα της χρεωκοπίας. Ο Τρικούπης -προσεταιριζόμενος αγγλικούς κεφαλαιουχικούς κύκλους,μέσω του υπουργού των Εσωτερικών, Γεώργιου Θεοτόκη, που εστάλη στο Λονδίνο για αυτόν το σκοπό, κατόρθωσε να συνάψει ένα δάνειο αλλά με επαχθέστατους όρους. Ο βασιλιάς διαφώνησε και αρνήθηκε να υπογράψει τη σύμβαση, και ο Τρικούπης, αδυνατώντας να βρει άλλη λύση, παραιτήθηκε.
Μιχαήλ Δένδιας

Ο Μιχαήλ Δένδιας (1899 - 29 Μαρτίου 1977) ήταν Έλληνας νομικός.
Ινστιτούτο Γκαίτε

Το Ινστιτούτο Γκαίτε (γερμανικά: "Goethe-Institut") είναι μη κερδοσκοπικό πολιτιστικό ινστιτούτο με διεθνή δραστηριότητα, που προωθεί τη μελέτη της γερμανικής γλώσσας στο εξωτερικό και ενθαρρύνει τις διεθνείς πολιτιστικές ανταλλαγές και σχέσεις. Το Ινστιτούτο καλλιεργεί επίσης τη γενική γνώση για τη Γερμανία μέσω της παροχής πληροφοριών σχετικά με την κουλτούρα, την κοινωνία και την πολιτική της. Αυτό περιλαμβάνει την ανταλλαγή όχι μόνο ταινιών, μουσικής, θεάτρου και λογοτεχνίας αλλά και αξιών της κοινωνίας των πολιτών. Οι πολιτισμικές εταιρείες του Ινστιτούτου Γκαίτε, τα αναγνωστήρια και τα κέντρα γλωσσών έχουν παίξει σημαντικό ρόλο στις πολιτιστικές και εκπαιδευτικές πολιτικές της Γερμανίας για περισσότερα από εξήντα χρόνια.

Το Ινστιτούτο Γκαίτε αντλεί το υλικό του από πολλούς τομείς της κοσμοπολιτικής γερμανικής κοινωνίας και του πολιτισμού, συνδυάζοντας την εμπειρία και τις ιδέες των εταίρων του με διαπολιτισμικές δράσεις την αρχή του διαλόγου και του συνεταιρισμού, προσφέροντας υποστήριξη σε όλους εκείνους που εμπλέκονται ενεργά με τη Γερμανία, τη γλώσσα και τον πολιτισμό της. Το Goethe-Institut e.V. είναι αυτόνομο σώμα και πολιτικά ανεξάρτητο.

Συνεργάτες του ινστιτούτου και των κέντρων του είναι δημόσιοι και ιδιωτικοί οργανισμοί, ομόσπονδα κράτη, τοπικές αρχές και ο εμπορικός κόσμος. Μεγάλο τμήμα του συνολικού προϋπολογισμού του Ινστιτούτου Γκαίτε προέρχεται από το γερμανικό Υπουργείο Εξωτερικών και το γερμανικό Υπουργείο Τύπου. Η σχέση με το υπουργείο εξωτερικών καθορίζεται με γενική συμφωνία. Αυτοχρηματοδοτήσεις και εισφορές από χρηματοδότες και πάτρωνες, συνεταίρους και φίλους διευρύνουν τις δυνατότητες παραγωγής έργου του Ινστιτούτου. Επίσης το Ινστιτούτο συντονίζει τη δράση του με τη δράση άλλων πολιτισμικών και εκπαιδευτικών φορέων.
Εγελιανισμός

Με τον όρο Εγελιανισμός φέρεται μια πολύμορφη φιλοσοφική κίνηση που προήλθε βασικά από την μνημειώδη φιλοσοφική σκέψη του Γεωργίου Φρειδερίκου Χέγκελ, στο όνομα του οποίου οφείλεται και ο όρος.

Με τον όρο αυτό χαρακτηρίζεται και το σύνολο των φιλοσοφικών ρευμάτων που αναπτύχθηκαν με βάση τη σκέψη του Χέγκελ. Ο Εγελιανισμός εστιάζεται κυρίως στη φιλοσοφική ανάλυση τόσο της "ιστορίας", όσο και της "λογικής" υπό ποικίλες προοπτικές, με την κατάληξη ότι για μεν την πρώτη ""το λογικό είναι το πραγματικό", (ορθολογισμός), για δε τη δεύτερη, ότι "η αλήθεια είναι το όλον"".
Κυβέρνηση Σωτηρίου Σωτηρόπουλου 1893

Η Κυβέρνηση Σωτηρίου Σωτηρόπουλου 1893 (Μάιος - Οκτώβριος 1893) ανέλαβε -και πάλι ύστερα από πρωτοβουλία του βασιλιά - την διακυβέρνηση της Ελλάδας, τους κρίσιμους μήνες λίγο πριν την πτώχευση της χώρας.

Όταν ο Χαρίλαος Τρικούπη υπέβαλε την παραίτησή του, ο βασιλιάς "χρησιμοποίησε" και πάλι την πολιτική ομάδα που είχε συστήσει ο Δημήτριος Ράλλης, για να σχηματίσει κυβέρνηση. Ο Ράλλης έχοντας μόνο 18 βουλευτές υπό την επιρροή του, συμμετείχε στην κυβέρνηση ως υπουργός Εσωτερικών, νομιμοποιώντας έτσι την επιλογή του Σωτήριου Σωτηρόπουλου (που τότε δεν είχε εκλεγεί βουλευτής) από τον βασιλιά. Ο ηλικιωμένος πολιτευτής υπήρξε πάντα αντίπαλος του Τρικούπη, χωρίς όμως να είναι υπέρμαχος του Δηλιγιάννη. Έτσι όταν ο Δημήτριος Ράλλης, πήρε την πρωτοβουλία σχηματισμού της πολιτικής αυτής ομάδας, ο Σωτηρόπουλος εντάχτηκε στις τάξεις της.
Ο σχηματισμός αυτής της κυβέρνησης - που στην ουσία περιθωροποιούσε και το Σύνταγμα και το Κοινοβούλιο - συνάντησε την κατακραυγή όλου του πολιτικού κόσμου. Ο Δηλιγιάννης, μάλιστα, την χαρακτήρισε «σταυλιτική» κυβέρνηση, δηλαδή, πολιτικοί στην υπηρεσία των Ανακτόρων (σταυλίτες).. 

Αν και όλοι πίστευαν ότι η Ελλάδα θα χρεωκοπούσε τις ημέρες διακυβέρνησης Σωτηρόπουλου, ωστόσο η κυβέρνηση μετερχόμενη το τέχνασμα της κεφαλαιοποιήσεως (funding) , ήρθε στις 30 Μαΐου του 1893 σε συμφωνία με τον τραπεζιτικό οίκο Χάμπρο του Λονδίνου, και πήρε ένα δάνειο αξίας 4.000.000 λιρών. Αν και οι απαιτήσεις τόκων του δανείου πλησίαζαν την καθαρή τοκογλυφία, ωστόσο η κυβέρνηση - και μάλιστα με βασιλικό διάταγμα αφού η Βουλή βρισκόταν σε αργία - δέχτηκε τους όρους, αφού θα της επέτρεπε να καθυστερήσει την πτώχευση μερικούς μήνες.Με το δάνειο αυτό, κεφαλαιοποιούνταν τα τοκομερίδα των δανείων 1881, 1884, 1889 και 1890. Η κυβέρνηση θα πλήρωνε τις άμεσες υποχρεώσεις της, με τίτλους του νέου δανείου αντί για μετρητά.
Μάλιστα, η τράπεζα Χάμπρο (:en:Hambros Bank) προθυμοποιήθηκε να εκδίδει προσωρινές αποδείξεις (σκριπ), για τα τοκομερίδια που έληγαν, μέχρι να εκδοθούν και να καταρτιστούν οι οριστικοί τίτλοι. 

Η κυβέρνηση έμεινε στην εξουσία για 6 περίπου μήνες, εκμεταλλευόμενη τις θερινές διακοπές της Βουλής. Όταν η Βουλή συνέρχεται στις 27 Οκτωβρίου για την Γ' σύνοδο της ΙΓ' κοινοβουλευτικής περιόδου, ο "«τρικουπικός»" υποψήφιος πρόεδρος της Βουλής, Βασίλειος Βουδούρης κέρδισε με μεγάλη διαφορά τον αντίπαλο υποψήφιο όπως ήταν και αναμενόμενο - αφού ο Τρικούπης είχε όλο αυτό το διάστημα την πλειοψηφία στο Κοινοβούλιο - και η κυβέρνηση παραιτήθηκε. Η ακύρωση του παραπάνω δανείου ήταν από τις πρώτες κινήσεις του Τρικούπη.
thumb|left|Σκριπ (προσωρινή απόδειξη τοκομεριδίου)
Παραβαλανείς

Παραβαλανείς ή Παραβαλάνοι (αρχαία ελληνικά: ) καλούνταν μία ομάδα των πρώτων χριστιανικών χρόνων στην περιοχή της Αλεξάνδρειας την περίοδο του Πάπα Διονυσίου το 3ο αιώνα μ.Χ., οι οποίοι χρησιμοποιούνταν για τη μεταφορά και την καύση των νεκρών (κυρίως από αρρώστιες), από όπου πήραν και το όνομά τους.

Προέρχονταν από τα χαμηλά κοινωνικά στρώματα και μέσω αυτού του τρόπου πίστευαν ότι προσφέρουν μια υπηρεσία στο Χριστό. Η αφοσίωση τους έγινε γρήγορα αναγκαία στον εκάστοτε Επίσκοπο, μιας και η χριστιανική θρησκεία βρισκόταν ακόμη υπό απαγόρευση και η ομάδα άρχιζε να χρησιμοποιείται ως προστασία σε δημόσιες εμφανίσεις και λειτουργίες.

Αν και η παρουσία τους δεν ήταν έννομη, άρχισαν να απολαμβάνουν προνόμια ιερατικού τύπου με αποκορύφωμα τη Σύνοδο της Εφέσου, όπου πήραν ενεργά μέρος. Ήταν πλέον υπό την προστασία του Επισκόπου και μέσω του Θεοδοσιανού Κώδικα ("Codex Theodosianus"), τοποθετήθηκαν επίσημα στις διαταγές του εκάστοτε κυβερνήτη της Αιγύπτου, μιας και με την τοποθέτηση του Θεοδοσίου στην κεφαλή της Βυζαντινής Αυτοκρατορίας, ο χριστιανισμός γίνεται πλέον η επίσημη θρησκεία.

Ελέγχεται, άν και θεωρείται το πιο πιθανό, οι Παραβαλάνοι να είναι οι αυτουργοί της δολοφονίας (μέσω λιθοβολισμού) της νεοπλατωνικής φιλοσόφου και αστρονόμου Υπατίας με ηθικό αυτουργό τον τότε αρχιεπίσκοπο Αλέξανδρείας Κύριλλο Α', το Μάρτιο του 415 μ.Χ.

Κατηγορία:Ιστορία του Χριστιανισμού
Φραν Ντρέσερ

Η "Φραν Ντρέσερ" ("Francine Joy "Fran" Drescher", 30 Σεπτεμβρίου 1957) είναι Αμερικανίδα κινηματογραφική και τηλεοπτική ηθοποιός, κωμικός, σεναριογράφος, σκηνοθέτης τηλεόρασης, τηλεοπτική παραγωγός, συγγραφέας, ακτιβίστρια, τραγουδίστρια και πολιτική λομπίστρια. Η Ντρέσερ είναι καλύτερα γνωστή από το ρόλο της ως Φραν Φάιν στην τηλεοπτική σειρά "Τhe Nanny", για τον οποίο προτάθηκε για δύο Emmys και δύο Χρυσές Σφαίρες.
Μέγαρο Λιβιεράτου

Tο Μέγαρο Λιβιεράτου ή Μέγαρο Υπατία βρίσκεται στην Αθήνα απέναντι από το Εθνικό Αρχαιολογικό Μουσείο, στη διασταύρωση των οδών Ηπείρου 2 και Πατησίων 55. Το μέγαρο ανήκε στον Κεφαλονίτη επιχειρηματία βιομήχανο εξ Αιγύπτου Γεράσιμο Λιβιεράτο.

Το Μέγαρο Υπατία είναι έργο του αρχιτέκτονα και καθηγητή του Ε.Μ.Π. Αλέξανδρου Νικολούδη (Λέρος 1874 – Αθήνα 1944) και οικοδομήθηκε στα 1908 -1909. 

Η σχεδιαστική αισθητική του μεγάρου προσχωρεί στα πομπώδη μορφολογικά στοιχεία της νεο-μπαρόκ γαλλικής "Beaux-Arts" και απομακρύνεται φανερά από την κυρίαρχη μέχρι τότε μορφολογία των αστικών κατοικιών του αθηναϊκού νεοκλασικισμού. Η γαλλική επιρροή του μεγάρου αποτυπώνεται έντονα στη γωνιακή ημικυκλική εσοχή του πρώτου ορόφου και την προεξοχή με το μπαλκόνι στο δεύτερο όροφο, που καταλήγει σε μια κομψή στεφάνη ("cartouche").

Η πρόσφατη αποκατάσταση του κτηρίου από τους νέους ιδιοκτήτες του, με την επίβλεψη του αρχιτέκτονα Θανάση Κυρατσού, επανέφερε το εγκαταλειμμένο επί πολλές δεκαετίες μέγαρο, το οποίο είχε υποστεί επιπρόσθετα εκτεταμένες φθορές από το σεισμό του 1981, στην αρχική νεο-μπαρόκ μορφή του.
Λεωνίδας Λαπαθιώτης

Ο Λεωνίδας Λαπαθιώτης (1854 - 1942) ήταν Έλληνας στρατιωτικός.
Αστερισμοί του Εβέλιου

right|thumb|200px|Ο Ιωάννης Εβέλιος, μελετώντας την εποπτική ουρανόσφαιρα. Πίνακας του Daniel Schultz.
Αστερισμοί του Εβέλιου χαρακτηρίζονται, στην ιστορία της καθιέρωσης των αστερισμών, επτά νέοι αστερισμοί που συμπεριέλαβε στην ουράνια χαρτογράφησή του ο Πολωνός αστρονόμος Εβέλιος το 1687, που δεν υπήρχαν προηγουμένως και οι οποίοι είναι:
# Οι Θηρευτικοί Κύνες
# Η Σαύρα (αστερισμός)
# Ο Μικρός Λέων
# Ο Λυγξ
# Η Ασπίς (αστερισμός)
# Ο Εξάς και
# Η Αλώπηξ (αστερισμός)

Και οι επτά αστερισμοί είναι σήμερα επίσημα αναγνωρισμένοι από την Διεθνή Αστρονομική Ένωση.
Χαρίλαος Μητρέλιας

Ο Χαρίλαος Μητρέλιας (1897 - 16 Μαΐου 1988) ήταν Έλληνας νομικός και μέλος της δικτατορικής κυβέρνησης Μαρκεζίνη.

Γεννήθηκε το 1897 στη Λέσβο, σπούδασε νομικά και το 1929 διορίστηκε πάρεδρος στο ΣτΕ. Διετέλεσε πρόεδρος του Α΄ τμήματος του ΣτΕ (1951 - 1961), πρόεδρος του Συμβουλίου της Επικρατείας (1961 - 1966), απ' όπου αποχώρησε λόγω ορίου ηλικίας λαμβάνοντας τον τίτλο του επίτιμου, πρόεδρος της επιτροπής συντάξεως των συνταγμάτων της Χούντας και αντιπρόεδρος στην κυβέρνηση Μαρκεζίνη.

Την περίοδο 1953 - 1955 διετέλεσε διοικητής της Αγροτικής Τράπεζας της Ελλάδος. Απεβίωσε στην Αθήνα το 1988.
Χρήστος Μίχαλος

Ο Χρήστος Μίχαλος (5 Φεβρουαρίου 1931-7 Ιανουαρίου 2019) ήταν Έλληνας πολιτικός και βιομήχανος, ο οποίος κατά την περίοδο της Χούντας των Συνταγματαρχών ανέλαβε σημαντικές πολιτικές και διοικητικές θέσεις.
Κωνσταντίνος Μίχαλος

Ο Κωνσταντίνος Μίχαλος είναι πρόεδρος του Εμπορικού και Βιομηχανικου Επιμελητηρίου Αθηνών (ΕΒΕΑ).

Γεννήθηκε το 1960 και είναι γιος του βιομηχάνου και πολιτικού Χρήστου Μίχαλου, (ο οποίος ανέλαβε σημαντικές πολιτικές και διοικητικές θέσεις κατά την περίοδο των δικτατορικών κυβερνήσεων 1967-1973). Σπούδασε οικονομικά και πολιτικές επιστήμες στο πανεπιστήμιο Essex (Μ. Βρετανίας) και πραγματοποίησε μεταπτυχιακές σπουδές σε θέματα οικονομικών εφαρμογών στο London School of Economics. Το 1988 ανέλαβε την διοίκηση της οικογενειακής εταιρείας SWAN Α.Ε. Το 1993 εξελέγη μέλος του διοικητικού συμβουλίου του ΕΒΕΑ και το 2006 πρόεδρός του. Το 2002 εξελέγη μέλος του Δ.Σ. του Αραβοελληνικού Εμπορικού Επιμελητηρίου και το 2004 αντιπρόεδρός του, ενώ το 2003 εξελέγη πρόεδρος του Συνδέσμου Επιχειρήσεων Βορείου Αττικής. Την περίοδο 2004-2005 διετέλεσε ειδικός σύμβουλος του Υπουργείου Ανάπτυξης. Την περίοδο 2005 - 2006 διετέλεσε γενικός γραμματέας του Υπουργείου Οικονομίας και Οικονομικών ενώ το 2007 εξελέγη μέλος του Δ.Σ. της ΔΕΗ. Το 2008 εξελέγη μέλος του Δ.Σ. του ΟΤΕ. Τον Δεκέμβριο 2011 επανεξελέγη για 4 έτη πρόεδρος ΕΒΕΑ και τον Μάρτιο 2012 εξελέγη πρόεδρος της ΚΕΕΕ (Kεντρική Ένωση Επιμελητηριων Ελλάδος).
Διετέλεσε μέλος του Δ.Σ αερολιμένα Αθηνών "Ελευθέριος Βενιζέλος" από τον Νοέμβριο 2012 έως το Μάϊο 2015, καθώς και μέλος του Δ.Σ. "Αστήρ Παλλάς Ξενοδοχειακή Α.Ε." από τον Ιούνιο 2012 έως τον Ιούλιο 2017. Το 2013 συνίδρυσε την Μίχαλος Κωνσταντίνος & Σια Ι.Κ.Ε. (M Trading Group) της οποίας αποτελεί συνδιαχειριστής της. 
Είναι πατέρας 4 παιδιών και μιλά Αγγλικά και Γαλλικά.
Κόμπλεντς

Το Κόμπλεντς (γερμ. "Koblenz") είναι πόλη στη νοτιοδυτική Γερμανία, στη συμβολή των ποταμών Ρήνου και Μοζέλα. Μετά από το Μάιντς και το Λούντβιχσχαφεν, είναι η τρίτη μεγαλύτερη πόλη του γερμανικού κρατιδίου Ρηνανίας-Παλατινάτου. Αποτελεί το βόρειο σύνορο της Κοιλάδας του κεντρικού Ρήνου, η οποία από το 2002, έχει συμπεριληφθεί στον Κατάλογο Μνημείων Παγκόσμιας Κληρονομιάς της UNESCO.

Στην πόλη εδρεύει η ποδοσφαιρική ομάδα ΤΟΣ Κόμπλεντς.
Καϊζερσλάουτερν

<br>

Το Καϊζερσλάουτερν (γερμανικά: "Kaiserslautern", ) είναι πόλη στη νοτιοδυτική Γερμανία στην άκρη του δάσους Παλατινάτου (Pfälzer Wald). Το ιστορικό κέντρο χρονολογείται από τον 9ο αιώνα και βρίσκεται σε απόσταση 459 χιλιόμετρα από το Παρίσι, 117 χιλιόμετρα από την Φρανκφούρτη και 159 χιλιόμετρα από το Λουξεμβούργο. Ο πληθυσμός της ανέρχεται στους 99.469 κατοίκους, στην περιοχή της πόλης ζουν επιπλέον περίπου 50.000.

Η μεγαλύτερη εκκλησία είναι η «Μαριενκίρχε» (γερμανικά: Marienkirche, δηλαδή Ναός της Παναγίας).

Τον Ιούνιο του 2006 ήταν μια από τις 12 γερμανικές πόλεις που φιλοξένησε το Παγκόσμιο Κύπελλο Ποδοσφαίρου 2006. Το Καϊζερσλάουτερν είναι έδρα της ομάδας ποδοσφαίρου ΦΚ Καϊζερσλάουτερν, η οποία έγινε τέσσερις φορές πρωταθλήτρια Γερμανίας.
Σύνταγμα της Ελλάδας

Το Σύνταγμα της Ελλάδας είναι ο θεμελιώδης νόμος επάνω στον οποίο βασίζεται η διαμόρφωση ολόκληρης της νομοθεσίας της Ελλάδας όσον αφορά τα δικαιώματα και τις υποχρεώσεις του πολίτη, την οργάνωση και βασικούς κανόνες λειτουργίας του ελληνικού κράτους και των θεσμών.
Στέφανος Νάτσινας

thumb|right|
O Στέφανος Νάτσινας (13 Σεπτεμβρίου 1910 – 26 Ιουλίου 1976) ήταν Έλληνας πολιτικός και δικηγόρος. Διετέλεσε μεταξύ άλλων Γενικός Γραμματέας Υπουργείου Δημοσίων Έργων και Γενικός Γραμματέας Υπουργείου Εμπορίου.
Ελικηδόν

thumb|320px|Η ελικηδόν γραφή στο δίσκο της Φαιστού

Ο όρος ελικηδόν είναι αρχαίο ελληνικό επίρρημα που σημαίνει κίνηση της έλικας. Ελικηδόν έχει χαρακτηρισθεί κάποια ιδιάζουσα αρχαία ελληνική γραφή όπου η σειρά των γραμμάτων σχηματίζει ελικοειδή γραμμή και της οποίας η ανάγνωση άρχιζε συνηθέστερα από την περιφέρεια πρός το κέντρο της διάταξης.

Τέτοιου τύπου γραφή βρέθηκε σε επιγραφές του 7ου και 6ου αιώνα π.Χ. κατά τις αρχαιολογικές έρευνες σε διάφορα μέρη του ελληνικού χώρου όπως στη Σαντορίνη, την Ολυμπία κ.α. Επίσης ελικηδόν γραφή φέρουν πολλά δακτυλίδια, αρχαία νομίσματα και δίσκοι.
* Χαρακτηριστικότερο παράδειγμα όμοιας γραφής είναι η γραφή επί του προϊστορικού Δίσκου της Φαιστού.
Όθων της Κάτω Λωρραίνης

Ο Όθων της Κάτω Λωρραίνης (970 - 1012) ήταν δούκας της Κάτω Λωρραίνης (993-1012), γιος του Καρόλου, και εγγονός του βασιλιά Λουδοβίκου Δ'. Έγινε αντιβασιλιάς της Κάτω Λωρραίνης σε ηλικία 17 ετών, όταν ο πατέρας του άφησε το δουκάτο για να πολεμήσει τον Ούγο Καπέτο για το θρόνο της Γαλλίας. Ο Κάρολος συνετρίβη (991) και δύο χρόνια αργότερα πέθανε στη φυλακή, οπότε ο Όθωνας ήταν ελεύθερος να τον διαδεχτεί στο δουκάτο. Το 1002, όταν πέθανε ο Γερμανός αυτοκράτορας Όθων Γ΄, ο Όθων της Λωρραίνης ήταν ένας από τους πιστούς ευγενείς που συνόδευσαν τη σορό του για να ταφεί στην αυτοκρατορική πόλη του Άαχεν. Τα χρονικά της εποχής βεβαιώνουν ότι ο Όθων πέθανε το 1006, από άλλες πηγές όμως φαίνεται πως ζούσε μέχρι το 1012, οπότε και τον διαδέχτηκε στο δουκάτο ο κόμης Γοδεφρείδος Β΄ του Βερντέν.

Ο Όθων πέθανε άτεκνος. Ήταν ο τελευταίος νόμιμος αρσενικός απόγονος του Καρλομάγνου και της δυναστείας των Καρολιδών. Ο εξάδελφός του Αρνούλφος, αρχιεπίσκοπος της Ρενς, ήταν νόθος. Οι κόμητες του Βερμαντουά ήταν οι μόνοι κατιόντες σε ευθεία γραμμή του Καρλομάγνου από τον Βερνάρδο, βασιλιά της Ιταλίας, γιο του Πεπίνου της Ιταλίας.
Πρόσφυμα

Πρόσφυμα (ή παράθημα) στη γλωσσολογία είναι μόρφημα (συλλαβή ή φθόγγος) που προστίθεται στη θεματική ρίζα για την κλίση ή την παραγωγή λέξης. Ανάλογα με τη θέση του σε σχέση με τη ρίζα της λέξης, αποκαλείται ειδικότερα:
* πρόθημα ("ξε"-πλένω)
* επίθημα (μαν-"ούλα")
* ένθημα (αναλα-"μ"-βάνω)

Η λέξη δημιουργήθηκε από το αρχαιοελληνικό "προσφύω/προσφύομαι" «φυτρώνω πάνω σε κάτι, προσκολλώμαι», και ως γλωσσολογικός όρος αποτελεί μεταφραστικό δάνειο από το γαλλικό "affixe".
Γκιζέλα Ντάλι

Η Γκιζέλα Ντάλι (πραγματικό όνομα Αδαμαντία Μαυροειδή, Πλάκα 27 Αυγούστου 1937 - 10 Σεπτεμβρίου 2010) ήταν Ελληνίδα ηθοποιός.
Βασίλ Λέφσκι

Ο Βασίλ Λέφσκι (βουλγαρικά: Васил Левски, αρχικά Василъ Лѣвскій, γεννημένος Βασίλ Ιβάνο Κούντσεφ (Васил Иванов Кунчев, 18 Ιουλίου 1837 - 18 Φεβρουαρίου 1873]) ήταν Βούλγαρος επαναστάτης και εθνικός ήρωας της Βουλγαρίας. Ονομασθείς "Απόστολος της Ελευθερίας", ο Λέφσκι ιδεολογικοποίησε και έκανε στρατηγικό ένα επαναστατικό κίνημα για την απελευθέρωση της Βουλγαρίας από την Οθωμανική κυριαρχία. Με την ίδρυση της Εσωτερικής Επαναστατικής Οργάνωσης ο Λέφσκι προσπάθησε να υποκινήσει μια πανεθνική εξέγερση μέσα από ένα δίκτυο μυστικών περιφερειακών επιτροπών.

Γεννημένος στην πόλη του Κάρλοβο από γονείς της μεσαίας τάξης, ο Λέφσκι έγινε Ορθόδοξος μοναχός πριν μεταναστεύσει για να ενταχθεί στις δύο Βουλγαρικές Λεγεώνες στη Σερβία και σε άλλες βουλγαρικές επαναστατικές ομάδες. Στο εξωτερικό απέκτησε το προσωνύμιο "Λέφσκι", «Λιονταρίσιος». Αφού εργάστηκε ως δάσκαλος στα βουλγαρικά εδάφη, διέδωσε τις απόψεις του και ανέπτυξε την έννοια της επαναστατικής του οργάνωσης με βάση τη Βουλγαρία, μια καινοτόμο ιδέα που αντικατέστησε τη στρατηγική του παρελθόντος, που βασιζόταν στο εξωτερικό . Στη Ρουμανία ο Λέφσκι βοήθησε στην ίδρυση της Βουλγαρικής Κεντρικής Επαναστατικής Επιτροπής, που αποτελείτο από Βούλγαρους ομογενείς. Κατά τις περιοδείες του στη Βουλγαρία ο Λέφσκι δημιούργησε ένα ευρύ δίκτυο επαναστατικών επιτροπών. Οι Οθωμανικές αρχές όμως τον συνέλαβαν σε ένα πανδοχείο κοντά στο Λόβετς και τον εκτέλεσαν δι' απαγχονισμού στη Σόφια.

Ο Λέφσκι έβλεπε πέρα ​​από την πράξη της απελευθέρωσης : οραματίστηκε μια «αγνή και ιερή» Βουλγαρική Δημοκρατία της εθνοτικής και θρησκευτικής ισότητας. Οι ιδέες του έχουν περιγραφεί ως μια πάλη για τα ανθρώπινα δικαιώματα, εμπνευσμένη από την προοδευτική φιλελευθερισμό της Γαλλικής Επανάστασης και των Δυτικοευρωπαϊκών κοινωνιών του 19ου αιώνα. Η μνήμη του Λέφσκι τιμάται με μνημεία στη Βουλγαρία και τη Σερβία και πολλά εθνικά ιδρύματα φέρουν το όνομά του. Το 2007 ήταν ο κορυφαίος σε πανεθνική τηλεοπτική δημοσκόπηση ως ο μεγαλύτερος Βούλγαρος όλων των εποχών.
Πρωτάθλημα ποδοσφαίρου Ρουμανίας

Το Πρωτάθλημα ποδοσφαίρου Ρουμανίας (ρουμανικά: "Liga 1") γνωστό και ως "Liga I Bergenbier" για εμπορικούς λόγους, ξεκίνησε το 1909-1910 και είναι η δημοφιλέστερη ποδοσφαιρική διοργάνωση της χώρας. Υπεύθυνη για τη διεξαγωγή του πρωταθλήματος είναι η Ένωση Επαγγελματικού Ποδοσφαίρου (LPF), υπό την εποπτεία της Ρουμανικής Ομοσπονδίας Ποδοσφαίρου (FRF).
Βίλα Καρρέ

Η Βίλα Καρρέ ("Villa Carre"', 1959) είναι κτίσμα έργο του Φινλανδού αρχιτέκτονα Αλβάρ Αάλτο για λογαριασμό του εμπόρου τέχνης Λουί Καρρέ ("Louis Carré").
Γοδεφρείδος Β΄ της Κάτω Λωρραίνης

Ο Γοδεφρείδος Β΄ της Κάτω Λωρραίνης ("Godefroid Ier de Basse-Lotharingie", 965 - 26 Σεπτεμβρίου 1023) από τον Οίκο του Αρντέν-Βερντέν ήταν άτεκνος γιος του Γοδεφρείδου Α΄ κόμη του Βερντέν και της Ματθίλδης των Μπίλλουνγκ, κόρης του Χέρμαν δούκα της Σαξονίας. Έγινε κόμης του Βερντέν (1002 - 1023) μετά το τέλος του πατέρα του, και δούκας της Κάτω Λωρραίνης (1012 - 1023), διαδεχόμενος τον Καρολίδη δούκα Όθωνα που απεβίωσε άτεκνος.
Πρωτάθλημα Ποδοσφαίρου Τσεχίας

Το Πρωτάθλημα Ποδοσφαίρου Τσεχίας (τσεχικά: "Gambrinus liga", για λόγους χορηγίας) είναι μια ποδοσφαιρική διοργάνωση που αποτελείται απο ομάδες της ομώνυμης χώρας. Ιδρύθηκε το 1993 μετά την ανεξαρτησία των χωρών της Τσεχίας και της Σλοβακίας. Παλιότερα υπήρχε η Τσεχοσλοβακική Λίγκα από το 1925. Η συγκεκριμένη κατηγορία (Gambrinus liga) ανήκει στην Ποδοσφαιρική Ομοσπονδία της Τσεχίας. Στην κατηγορία αγωνίζονται 16 ομάδες. Το πρωτάθλημα αρχίζει τον Αύγουστο και τελειώνει τον Μάιο. Τα καλύτερα και δημοφιλέστερα αθλητικά σωματεία είναι η Σπάρτα Πράγας, η Σλάβια Πράγας, Σλόβαν Λίμπερετς και η ΦΚ Μπάνικ Όστραβα.
Κάρολος της Κάτω Λωρραίνης

Ο Κάρολος της Κάτω Λωρραίνης (Λαν 953 - Ορλεάνη 993), δούκας της Κάτω Λωρραίνης (977 - 993) ήταν μικρότερος γιος του Λουδοβίκου Δ΄ της Γαλλίας και της Γερβέργας της Σαξονίας. Ο Κάρολος ανήκε στην Δυναστεία των Καρολιδών, έκτη γενιά από τον Καρλομάγνο, μεγαλύτερος αδελφός του ήταν ο Λοθάριος της Γαλλίας.
Γκοθέλο Α΄ της Λωρραίνης

Ο Γκοθέλο Α΄ της Λωρραίνης ο "μέγας" ("Gothelon Ier de Lotharingie", 967 - 19 Απριλίου 1044) από τον Οίκο του Αρντέν-Βερντέν ήταν δούκας της Κάτω Λωρραίνης (1023 - 1044) και της Άνω Λωρραίνης (1033 - 1044). Επίσης ήταν μαργράβος της Αμβέρσας (1005 - 1044) και κόμης του Βερντέν, νεώτερος γιος του Γοδεφρείδου Α΄ κόμη του Βερντέν και της Ματθίλδης των Μπίλλουνγκ, κόρης του Χέρμαν δούκα της Σαξονίας. 

Διαδέχθηκε τον πατέρα του στην Αμβέρσα και έγινε υποτελής του μεγαλύτερου αδελφού του Γοδεφρείδου Β΄, που έγινε δούκας της Κάτω Λωρραίνης (1012). Διαδέχθηκε τον αδελφό του (1023) υπό την υποστήριξη του Ερρίκου Β΄ των Οθωνιδών της Γερμανίας. Όταν εξέλειπε ο Οίκος του Μπαρ της Άνω Λωρραίνης, ύστερα από τον θάνατο του εξαδέλφου του Φρειδερίκου Γ΄, ο Γκοθέλο Α΄ τον διαδέχθηκε. Εκεί ήταν υποχρεωμένος να υπερασπιστεί την περιοχή από τον Όντο Β΄ κόμη του Μπλουά. 

Στη μάχη του Μπαρ στις 15 Νοεμβρίου 1037 ο Γκοθέλο Α΄ συνέτριψε τον Όντο Β΄, που ήθελε να δημιουργήσει ένα ανεξάρτητο δουκάτο ανάμεσα στη Γαλλία και τη Γερμανία· σκοτώθηκε στη μάχη.
Εμμανουήλ Αργυρόπουλος

Ο Εμμανουήλ Αργυρόπουλος (1889 - 4 Απριλίου 1913) ήταν πρωτοπόρος της αεροπορίας στην Ελλάδα. Ήταν ο πρώτος Έλληνας αεροπόρος που εκτέλεσε πτήση στην Ελλάδα, καθώς και η πρώτη απώλεια της ελληνικής στρατιωτικής αεροπορίας.
Ευρωπαϊκό Ινστιτούτο Δημόσιας Διοίκησης

Το Ευρωπαϊκό Ινστιτούτο Δημόσιας Διοίκησης (European Institute of Public Administration – EIPA) ιδρύθηκε το 1981 και εδρεύει στο Μάαστριχτ (Maastricht, O. L.Vrouweplein 22) της Ολλανδίας. Σκοπός του Ινστιτούτου είναι η παροχή τεχνογνωσίας, μέσω εξειδικευμένων προγραμμάτων, σε λειτουργούς της Ευρωπαϊκής Ένωσης και υπαλλήλους του δημόσιου τομέα των κρατών – μελών της. Η Ευρωπαϊκή Επιτροπή (European Commission) υποστηρίζει οικονομικά το Ινστιτούτο μέσω του προϋπολογισμού της Ευρωπαϊκής Ένωσης.

Το Ινστιτούτο αποτελείται από τρεις μονάδες με αντικείμενό τους αντίστοιχα (ι) τις τεχνικές λήψης αποφάσεων στην Ευρωπαϊκή Ένωση, (ιι) το ευρωπαϊκό δημόσιο μάνατζμεντ, και (ιιι) τις πολιτικές ευρωπαϊκής ολοκλήρωσης. Το αντικείμενο του Ινστιτούτου επικεντρώνεται σε τρεις κατά βάση τομείς: μάθηση και ανάπτυξη, συμβουλευτικές υπηρεσίες και έρευνα. 

Το Ινστιτούτο έχει ιδρύσει και τρία εξειδικευμένα κέντρα (ι) στο Λουξεμβούργο, το Ευρωπαϊκό Κέντρο Δικαστών και Δικηγόρων, (ιι) στη Βαρκελόνη, το Ευρωπαϊκό Κέντρο Περιφερειών, και (ιιι) στη Βαρσοβία, το Ευρωπαϊκό Κέντρο για το Δημόσιο Οικονομικό Μάνατζμεντ. 

Το Ευρωπαϊκό Ινστιτούτο Δημόσιας Διοίκησης είναι ανεξάρτητος οργανισμός, ο οποίος διοικείται από Διοικητικό Συμβούλιο (Board of Governors), συγκροτούμενο από εκπροσώπους των κρατών-μελών της Ευρωπαϊκής Ένωσης και των συνδεδεμένων μελών του Ινστιτούτου. Η καθ’ ημέραν διοίκηση του Ινστιτούτου ανήκει στο Γενικό Διευθυντή, ο οποίος είναι επίσης υπεύθυνος για τη διαμόρφωση και υλοποίηση των πολιτικών του και την εκπροσώπησή του. 

Πρόεδρος του Διοικητικού Συμβουλίου είναι σήμερα ο Henning Christophersen , Δανός πολιτικός και πρώην αντιπρόεδρος της Ευρωπαϊκής Επιτροπής, ενώ στη Γενική Διεύθυνση του Ινστιτούτου προΐσταται η Dr. Marga Proehl, καθηγήτρια στο Πανεπιστήμιο Σπάγιερ (Speyer) της Γερμανίας και πρώην στέλεχος του Υπουργείου Εσωτερικών της Γερμανίας. 

Από το 1989 ως το 1995, Γενικός Διευθυντής του Ινστιτούτου είχε χρηματίσει ο Σπύρος Παππάς, πρώην μέλος του Συμβουλίου της Επικρατείας στην Ελλάδα και μετέπειτα (1995 – 2001) Γενικός Διευθυντής της Ευρωπαϊκής Επιτροπής.
Παναγιώτης Ρήγας

Ο Παναγιώτης Ρήγας (1956-) είναι Έλληνας πολιτικός. Έχει χρηματίσει έπαρχος, νομάρχης, βουλευτής και υφυπουργός.
Τζέιν Φόντα

Η Τζέιν Φόντα (αγγλ.: "Jane Fonda", 21 Δεκεμβρίου 1937) είναι Αμερικανίδα ηθοποιός βραβευμένη δύο φορές με Όσκαρ Α' Γυναικείου Ρόλου. Πέρα από τη συμμετοχή της σε πολυάριθμες παραγωγές του θεάτρου και του κινηματογράφου είναι γνωστή για το ακτιβιστικό της έργο κατά τη διάρκεια του πολέμου των ΗΠΑ με το Βιετνάμ, καθώς και για το λανσάρισμα μιας σειράς από βιντεοκασέτες γυμναστικής, δικής της παραγωγής, που έκαναν την αερόβια άσκηση μόδα, κατά τη διάρκεια δεκαετίας του '80.
Γιαν Ματέικο

Ο Γιαν Ματέικο (, 1838 – 1893) ήταν Πολωνός ζωγράφος και από το 1873 Διευθυντής της Σχολής Καλών Τεχνών της Κρακοβίας. Υπήρξε ο πιο σημαντικός εκπρόσωπος της ιστορικής και εθνικής ζωγραφικής στην Πολωνία.
Δημήτρης Καμπερίδης

Ο Δημήτρης Καμπερίδης (Δράμα 1946 - 11 Σεπτεμβρίου 2010) ήταν Έλληνας ηθοποιός.
Μπιμπερστάινια

Η Μπιμπερστάινια (Biebersteinia) είναι ένα γένος που περιλαμβάνει τέσσερα είδη βοτάνων στην τάξη Σαπινδώδη των Αγγειόσπερμων. Βρίσκονται στην Κεντρική Ασία και μερικές κοντινές περιοχές. 

Αυτό το γένος προηγουμένως τοποθετείτο στα Γερανιοειδή (Geraniaceae), αλλά πιο πρόσφατα, μελέτες μοριακής φυλογενετικής του έχουν δώσει μια βασική θέση στα Σαπινδώδη.. Στο Σύστημα APG III, εντάσσεται στη δική του μονογενική οικογένεια, Biebersteiniaceae.

Το γένος Biebersteinia είναι ουσιαστικά ασιατικό. Η "Biebersteinia orphanidis" Boiss.1854 αποτελεί το δυτικό όριο εξάπλωσης του γένους και μας παραπέμπει σε μιαν εποχή που η Ελλάδα ήταν σχεδόν ενωμένη με την Μικρά Ασία. Το φυτό, μετά την αρχική ανακάλυψή του το 1851 από τον Θεόδωρο Ορφανίδη στην Κυλλήνη (Ζήρεια) της Κορινθίας, θεωρήθηκε ότι εξαφανίστηκε από την Ελλάδα (άρα και την Ευρώπη). Το ξαναβρήκε το 1994 ο καθηγητής Αρτέμιος Γιαννίτσαρος με τους συνεργάτες του στο όρος Σαϊτάς.

Η «Biebersteinia του Ορφανίδη» φύεται στα όρη Κυλλήνη (Ζήρεια), Ολίγυρτος, Σαϊτάς και Τραχύ της ορεινής Κορινθίας. Ανατολικότερα από την Ελλάδα το ξαναβρίσκουμε στην οροσειρά του Ταύρου στην Κεντρική-Νότια Τουρκία. Στα βουνά της Κορινθίας το βρίσκουμε σε ανοικτές θέσεις μέσα ή κοντά σε δάση με ελληνικά (κεφαλονίτικα) έλατα. Ανθίζει Μάιο και Ιούνιο. Περιλαμβάνεται στο Βιβλίο Ερυθρών Δεδομένων των Σπάνιων & Απειλούμενων Φυτών της Ελλάδας (εκδ. 2009).
Γεώργιος Μητσόπουλος

Ο Γεώργιος Μητσόπουλος (1912-2013) ήταν Έλληνας νομικός και μέλος της Ακαδημίας Αθηνών.